Thomas Adelskov (S), 2007-04-19:
Når vi står her i dag og er nødt til at behandle dette beslutningsforslag fra SF, skyldes det jo, at der føres en uhyggelig og utrolig stram økonomisk politik over for kommunerne – en politik, der har betydet, at kommunerne gennem de seneste år har set sig nødsaget til at spare på både daginstitutioner og skoler og inden for hele ældreområdet.
Man har ikke længere brug for folk på de tidspunkter, hvor der førhen var tid til at yde mere og bedre service over for de ældre, f.eks. at gå i byen og handle og tale med de ældre.
Det er det, der er sparet væk ude i kommunerne til fordel for deltidsstillinger, og det betyder efter vores bedste overbevisning, at servicen er blevet væsentlig ringere, både på ældreområdet og på hele daginstitutionsområdet, hvor man i f.eks. SFO'erne har nøjagtig den samme problemstilling.
Efter vores bedste overbevisning ville det betyde, at man fik flere hænder og mere tid til bedre omsorg, bedre pleje og bedre service, hvis kommunerne oprettede fuldtidsstillinger frem for at oprette de mange deltidsstillinger.
Det er klart, at vi er opmærksomme på, at man har et økonomisk problem ude i kommunerne, og derfor kan de ikke gøre det, hvis det ikke også sikres, at der følger penge med.
Der skal tages hul på forhandlingerne i maj måned, og det er jo lige netop her, kommuner, regioner og stat skal diskutere, hvordan vi sikrer, at der kommer flere hænder på det danske arbejdsmarked, hvordan vi sikrer, at der bliver bedre service for de ældre, og hvordan vi undgår, at de medarbejdere, som ansættes ude i kommunerne, bliver stressede og nedslidt.
Vi ved jo, at det er det, der sker derude.
Vi ved, at kommunerne, og regionerne med for den sags skyld, er nogle af de største leverandører af førtidspensionister og er nogle af dem, der leverer allerflest mennesker, der er stressede og nedslidte og ender på langvarige sygedagpenge. Vi ved også, at i vores samfund er der ifølge de sidste tal, jeg har set, 39.000, som får supplerende dagpenge i dag, og det er jo fuldstændig urimeligt, når vi samtidig kan høre arbejdsgivere råbe efter arbejdskraft, og når vi ved, at der mangler bedre service og flere hænder i ældreplejen.
Der er nogle muligheder for at gøre noget ved det, bl.a. at oprette fuldtidsstillinger i stedet for at oprette deltidsstillinger og at give personalet mulighed for at bruge deres faglighed til at løfte nogle af de opgaver, de står over for – give personalet mulighed for ikke bare at skulle løbe med et stopur i hånden, at skulle klare det hele og i øvrigt skulle kunne dokumentere hvert eneste sekund med stregkoder.
Man skulle rent faktisk give personalet mulighed for at løse opgaverne inden for en rimelig tid og give de ældre en ordentlig behandling og en ordentlig service.
I den sammenhæng er et af værktøjerne at sikre, at der rent faktisk er medarbejdere nok, og at medarbejderne har tilstrækkelig tid.
Et af de problemer, som jeg synes man fra både beskæftigelsesministerens og Venstres ordførers side springer let uden om, er hele spørgsmålet om rekrutteringsproblemet.
Vi hører så tit kommunerne sige, at de har svært ved at skaffe medarbejdere til ældreområdet, og det er der vel i realiteten ikke noget at sige til, hvis man sidder som forsørger og skal forholde sig til, om man skal søge et arbejde i kommunen, når man kan se, det bliver på deltid, så man ikke har en jordisk chance for at kunne forsørge sig selv og sin familie.
Derfor er der altså også et spørgsmål om fordelingspolitiske principper, som ligger bag forslaget om at oprette fuldtidsstillinger og ikke deltidsstillinger.
Hvis vi skal gøre den offentlige sektor attraktiv, må vi nødvendigvis sørge for, at der rent faktisk er job, man kan leve af, og det ikke bare er et spørgsmål om, at der kun er job, som man af hensyn til kommunernes stramme økonomi lige nøjagtig kan få til at passe til den meget ringe og meget stramme service.
Jeg skal jo ikke blande mig i, hvordan hr. Torsten Schack bruger sin tid, men bare sige velkommen i Folketingssalen til denne debat.
Der er jo ud over Venstre, De Konservative og Dansk Folkeparti overhovedet ikke nogen i det danske samfund, som mener, at der er blevet bedre velfærd under denne regering.
Jeg anerkender – og det var det, jeg sagde tidligere til hr. Torsten Schacks kollega, fru Tina Nedergaard – at der er kommet flere hænder i ældreplejen.
Det skyldes bl.a., at der er kommet flere ældre, og at der er større og vanskeligere opgaver, men det betyder jo ikke, at vi dermed får bedre velfærd og bedre service.
Det betyder bare, at der er flere mennesker, der skal have pleje.
Det, vi kan konstatere, er rent faktisk, at spørger man ude hos personalet – og jeg synes, man skulle gøre sig den ulejlighed at tage rundt og spørge personalet og tale med dem –
ja, så siger de, at de ikke har tid til at løfte opgaverne, at de ikke har tid til at give ordentlig service, og at de og dermed regeringen svigter de ældre.